Szépíró pályázat 2013. október 31.

Készítette: Bakos Szonja

Iskola: Tarjáni Német Nemzetiségi Általános Iskola

Korosztály: felső tagozat

A Földmentők

Volt egyszer egy távoli bolygó, a neve Boomb. Akkoriban ez a bolygó még egy felfedezetlen, Földtől távoli helynek számított. Pedig élet az volt rajta, méghozzá rendes és boldog!

A felszíne, mint a lila selyem, akár nálunk a fű. A fák meg, mint a tejszínhab, habosak és könnyűek. Az ég csodálatos kék - épp úgy -, mint nálunk a Földön. Óceánjaiban rózsaszínű víz folydogált. A lakói hasonlóak az emberekhez, a bőrük színe, a végtagok száma egyezett. A hajuk a szivárvány színeiből valamelyik, a szemük világoskék. Különlegességük az volt, hogy szuper gyorsak voltak. Az életük rendezettebb és meggondoltabb, mint az embereké. Nem szemeteltek, nem füstöltek és nem pazaroltak. A településeken földbe ásott házak és épületek voltak. A miénkhez hasonlóan boltokat, iskolákat és közösségi helyeket is lehetett találni. Igazán különlegesnek az állatok tűnhettek, mert a színük zöld vagy piros volt, attól függően ragadozók vagy veszélytelenek, természetesen az utóbbiak voltak zöldek.

Az egyik hobbi rakéta támaszponton egy napon kilőttek néhány boombi űrhajóst, akik arra vágytak, hogy felfedezzenek a világűrben valami számukra különleges, fantasztikus dolgot. Ez náluk mindennapi dolognak számított, mint nálunk az autózás. Négy jó barát foglalt helyet a járműben. Ők voltak a hely rosszcsontjai, akik számára ismeretlen volt a félelem. Alec, akinek mindig volt valami ötlete, Gack, aki mindent megcsinált, ha veszélyes, ha nem, Rin, akit sosem lehetett megijeszteni és Mah, aki a legjobb futó volt a városában. Legfőképpen, csak buliból be akarták járni a bolygólyuk körüli eget. Keringtek össze-vissza. Hamar megunták és egyre távolabb sodródtak bolygójuktól. Nem ment minden a terv szerint. Rövidesen kisodródtak a boombi vezérlő látóköréből. Az irányító kormány elromlott, a fővezérlők a bolygón pedig elvesztették a jelet. A négy fiút elnyelte a világűr! Magukra maradva sodródtak és várták a csodát. Nem láttak mást, csak sötétséget. Már egy napja voltak távol és egyszer csak megláttak egy a sajátjukhoz hasonló kék bolygót, a Földet.

Először azt hitték, csak egy lakatlan hely, aztán meglátták az életjeleket: a műholdakat és a felhőket. Kényszerleszállást hajtottak végre. Kanadában landoltak. Furcsa volt nekik, hogy a víz nem rózsaszínű, hogy nem lila a fű és fák teljesen másak. Kora reggel volt, az emberek ébredeztek, csak néhányan kószáltak az utcán. A négy fiú a másik bolygóról meg csak tátott szájjal nézelődött. Kis idő után elkezdett nyüzsögni a város és az űrhajósok egyre bizonyosabbak lettek: egy idegen, számukra ismeretlen civilizációra bukkantak. Nem tudtak kommunikálni, csak nevettek magukon és értetlenül néztek körbe. Észrevették, milyen sok szemét és káros anyag borítja el a várost. Pillanatok alatt találtak a térképen egy olyan helyet, ahol megértik őket. Néhány órán belül Magyarországon voltak és sikerült az emberekkel kapcsolatot teremteni.

Megtudták, hol vannak és azt is, hogy nem lesz egyszerű visszajutni az otthonukba. Megtetszett nekik az ország. Különleges dolgokat tapasztaltak, csodálatos tájakat láttak, finom ételeket ettek és megízlelték a valódi gyümölcsök ízét. Ami megdöbbentette őket, az az esztelen pazarlás és a rengeteg szemét!

Hamarosan rengeteg barátjuk lett, akikkel megértették egymást. Bebarangolták az ország legszebb tájait. Könnyen találtak olyan fiatalokat, akik számára fontos volt a környezetvédelem és tisztában voltak azzal, hogy a Föld segítségre szorul. Elhatározták, hogy maradnak, és kissé otthonosabbá, tisztábbá varázsolják az egészet.

A szelektív hulladékgyűjtésre kérték először az embereket. Eleinte nagyon nehéz volt, hiszen sokan nem figyeltek rájuk és ugyanúgy szemeteltek, vették a sok káros élelmiszert és füstöltek, mint azelőtt.

A legemlékezetesebb kirándulásuk a dél-amerikai esőerdőkbe vezetett. Ilyen csodás buja növényzet az ő bolygójukon sosem volt. Sajnos azt is látták, hogy ez a gyönyörűség is pusztul, az emberek halálra ítélték. Iszonyú dühbe gurultak. Napokig gondolkodtak a lehetséges megoldáson és közben próbáltak beilleszkedni és megérteni az okokat.

Sok gondolkodás és tervezgetés után rájöttek, hogy az embereket meg kell fogni valamivel! Rá kell őket ébreszteni, hogy tegyenek valamit és ne menjenek el a tétlenül a dolgok mellett. Csináltak egy tévéműsort, amit az egész világon közvetítettek különböző nyelveken. Eleinte még csak pár százan nézték, aztán az idő teltével egyre népszerűbb lett. Érdekes dolgokat mutattak benne a környezetvédelemről, a hulladék újrahasznosításáról, a megújuló energiaforrásokról. Megpróbálták illusztrálni a dolgok következményét és kis filmbe foglalták őket. Szemétszedő kommandó és újító csapatok járták az országokat. Egyre többen és többen nézték a műsort és csatlakoztak a felhívásokhoz. A Boombból érkezett csapat szupergyorsasága segítségével mindenhol ott tudott lenni. A munka nagy részét irányították, felügyelték és természetesen rengeteget dolgoztak. Fontos volt, hogy mindent összeszedjenek és helyre tegyenek. A kivágott erdők helyére újakat telepítettek, a városokba pedig több kukát tettek. A sok lakó végre együttműködött és egyre kevesebb szemét lett. A sok haszontalan dolog, mint például a műanyag zacskó, teljesen eltűnt. Helyette növényekből előállított papírt tettek, ami hamar lebomlik. A közlekedési eszközök megújuló energiával működőek lettek, a környezetszennyező gyárakat környezetbarátokká tették. A káros olajakat, mosószereket és vegyszereket nem hagyták, hogy kidobják, speciális üzemekben újrahasznosították őket. Elterjedtek az egészséges ételek és a károsakat pedig törölték a köztudatból.

A négy fiú után elkezdtek kutatni a boomboi barátok és kis keresgélés után ők is rátaláltak a Földre. Az összes érkező csodálkozva látta, hogy nincsenek egyedül a világon és csodálatos bolygóra bukkantak. Alecék a frissen érkezetteket is bevonták a „nagytakarításba”.

Óriási volt az öröm és fantasztikus az összetartás is. A két bolygó segített egymásnak és az emberek is együtt érték el a célt, a tiszta Földet.

A kék bolygó ismét ragyogóan szép és tiszta lett. Az emberek boldogan és egészségesen éltek.

A négy boombiból hős vált és tiszteletbeli földlakókként ma is köztünk élnek. A többi űrhajós visszament a jó hírrel és azóta is gyakran látogatnak ide.

Így szabadították meg a boombi hősök a Földet a szeméttől.